શિન્ડલર સાથે જોડાયેલી દંતકથા મુજબ, ઓસ્કરે પોતાની એક સ્ત્રી-મિત્રને મોકલીને તેને કમાન્ડન્ટ સાથે સંબંધ બાંધ્યા પછી તેના ઓશીકા પર હીરા મૂકીને આવવા કહેલું! એ કમાન્ડન્ટ કદાચ હોસ હોય, હર્ટજેન્સ્ટેઇન હોય કે પછી હોસલર પણ હોય! સ્ટર્ન એવું કહે છે કે એ યુવતી ઓસ્કરની ‘સેક્રેટરીઓમાંની એક’ હતી; ત્યારે બીજા લોકો એ યુવતી એસએસની એક સોનેરી વાળાવાળી અફસહર નામની છોકરી હોવાનું કહે છે, જે ઓસ્કરની સ્ત્રી-મિત્ર હોવા ઉપરાંત બ્રિનલિટ્ઝની સૈનિક ટૂકડીની એક સભ્ય પણ હતી! પરંતુ એવું લાગે છે કે એ છોકરી એ સમયે કોઈક રીતે ઓસ્વિટ્ઝમાં સ્કન્ડેલર્ફ્યૂહરરની સાથે જોવા મળી હતી! એમિલી શિન્ડલરના કહેવા પ્રમાણે એ જાસૂસ છોકરી બાવીસ-ત્રેવીસ વર્ષની હતી. ઝ્વિતાઉની રહેવાસી એ છોકરીના પિતા શિન્ડલરના કુટુંબના જૂના મિત્ર હતા. જર્મની દ્વારા કબજે કરાયેલા રશિયામાંથી એ હજુ હમણાં જ અહીં આવી હતી, અને જર્મન વહીવટીતંત્રમાં સેક્રેટરી તરીકે કામ કરતી હતી! એમિલીની એ બહુ સારી સખી હતી અને આ કામમાં એણે સામે ચાલીને સહમતી બતાવી હતી. એવું લાગતું તો નથી, કે ઓસ્કર પોતાના કૌટુંબિક મિત્રની પુત્રીને આ રીતે જાતીય ઘટનામાં સંડોવે! ઓસ્કર પોતે આવી બાબતમાં છૂટછાટ લેનારો હોવા છતાં, વાતનો આ હિસ્સો ચોક્કસપણે કાલ્પનિક લાગે છે! ઓસ્વિટ્ઝના અધિકારીઓ સાથે એ છોકરીએ કેટલા સંબંધો બાંધ્યા હતા એ આપણે જાણતા નથી. આપણે માત્ર એટલું જ જાણીએ છીએ, કે એ છોકરીએ એક ભયાનક જગતનો સંપર્ક કર્યો હતો અને ખુબ જ હિંમતપૂર્વકનાં પગલાં એણે ભર્યાં હતાં!